open-index/open-wikipedia-markdown huggingface dataset:
Mäenala

**Mäenala** on kylä ja kulmakunta Salossa. Se sijaitsee aivan vanhan Salon pohjoisosassa lähellä entistä Kuusjoen kunnanrajaa.

Mäenalalla ei ole selkeää kyläkeskusta vaan kylän alue on maaseudun haja-asutusta. Kylän peltomaisemaa rikkoo harvat metsäiset mäet. Kylän läpi virtaavat Mäenalanoja, Kennioja ja Mustaoja, jotka laskevat Narrinojaan. Mäenalan kulmakuntaan kuuluu myös Hankalan kylä ja Uskelan Isokylän takamaat.

Mäenalan alkuperäinen kyläkeskus on sijainnut Veitakkalan vieressä Asolanojan laaksossa useampi kilometri nykyisestä kylän sijainnista etelään. Mäenalan kylätontti liitettiin isojaon yhteydessä Hankalan kylään 1780-luvulla ja Hankala puolestaan liitettiin valtaosin Veitakkalaan 1860-luvulla. Mäenalan vanhat takamaat asutettiin 1800-luvun aikana, jolloin kylä käytännössä siirtyi sinne. Mäenalassa on toiminut kansakoulu 1923–1988.

## Lähteet
Lauri Apala

**Lauri Kustaa Sulo Apala** (11. heinäkuuta 1891 Kalvola – 24. tammikuuta 1944 Hämeenlinna) oli suomalainen toimittaja.

Lauri Apala pääsi ylioppilaaksi Hämeenlinnan klassillisesta lyseosta vuonna 1910 ja valmistui filosofian kandidaatiksi vuonna 1914. Hän oli harjoittelijana ja kesätoimittajana *[[Uusi Suometar|Uudessa Suomettaressa]]* ja Suomen Tietotoimistossa ja *[[Heinolan Lehti|Heinolan Lehden]]* toimittajana ja samalla Pohjoismaiden Yhdyspankin virkailijana vuosina 1916–1918. Apala työskenteli *[[Häme (sanomalehti)|Hämeen]]* toimitussihteerinä vuosina 1920–1923 ja sen jälkeen lehden päätoimittajana aina kuolemaansa saakka.

Edistyspuoluelainen kuului Kalvolan kunnanvaltuustoon ja toimi Hämeenlinnan Kansallisen Edistysseuran puheenjohtajana. Hän oli neljästi presidentin valitsijamiehenä ja on julkaissut tilastollisia, taloudellisia ja filosofisia tutkielmia.

## Lähteet
Tuula Kotisaari

**Tuula Kotisaari** (o.s. **Pihlajamäki**, s. 29. helmikuuta 1960 Nokia) on suomalainen kilpauransa päättänyt koripalloilija. Kotisaari pelasi Suomen pääsarjassa yhdeksän kauden ajan saavuttaen muun muassa neljä Suomen mestaruutta ja kaksi Suomen cup-mestaruutta. Suomen naisten maajoukkuetta Kotisaari edusti muun muassa vuoden 1980 EM-kilpailuissa.

## Urheilu-ura

Nokian Urheilijoiden kasvatti Kotisaari pelasi naisten SM-sarjaa kasvattajaseurassaan vuosina 1975–1984 saavuttaen Suomen mestaruudet vuosina 1978, 1979, 1980 ja 1981, SM-hopeaa vuosina 1977 ja 1982, Suomen cup-mestaruuden vuosina 1978 ja 1979 sekä Suomen cupin hopeaa vuonna 1976. Kaudella 1976–1977 hän oli SM-sarjan koko kauden kolmanneksi paras pisteidentekijä 15,5 pisteen ottelukeskiarvollaan.

Kotisaari kuului Suomen alle 16-vuotiaiden tyttöjen maajoukkueen kokoonpanoon ikäluokan vuoden 1976 EM-kilpailuissa ja alle 18-vuotiaiden tyttöjen maajoukkueeseen ikäluokan EM-kilpailuissa 1977 sekä 1979. Vuoden 1977 turnauksessa Suomi sijoittui seitsemänneksi. Naisten maajoukkuetta Kotisaari edusti vuosina 1977–1980 yhteensä 34 ottelussa 8,8 pisteen keskiarvolla. Peltoniemi kuului Suomen turnauskokoonpanoon vuoden 1980 EM-kilpailuissa, missä hän parhaimmillaan teki sijoitussarjaottelussa Belgiaa vastaan 16 pistettä. Hän heitti naisten maajoukkueen piste-ennätyksensä (25) joulukuussa 1978 Ruotsia vastaan.

## Saavutukset
* Suomen mestaruus 1978, 1979, 1980 ja 1981
** SM-hopeaa 1977 ja 1982
* Suomen cup-mestaruus 1978 ja 1979
** Suomen cupin hopeaa 1976

## Lähteet
* Tuula Kotisaari (Pihlajamäki) Suomen Koripalloliitto
* Maajoukkuetilastot Suomen Koripalloliitto

### Viitteet
Väinö S. J. Laamanen

**Väinö Selim Johannes Laamanen** (25. joulukuuta 1883 Joensuu – 20. elokuuta 1960 Heinola) oli suomalainen toimittaja.

Väinö S. J. Laamanen syntyi papin perheeseen. Hän meni vuonna 1907 harjoittelijaksi *[[Karjalainen (sanomalehti)|Karjalattareen]]* ja siirtyi seuraavana vuonna Lappeenrantaan. Laamanen oli päätoimittajana *[[Etelä-Savo (sanomalehti)|Lappeenranta]]*-lehdessä vuosina 1909–1911, *[[Itä-Savo (sanomalehti)|Itä-Savossa]]* vuosina 1911–1918, *[[Kaikuja Kajaanista|*Kajaanin Kaiussa]]* vuosina 1918–1919, *Savonmaassa* vuosina 1919–1923, *Mikkelin Sanomissa* vuosina 1923–1925, *Suursavolaisessa* vuosina 1926–1930 ja *Heinolan Sanomissa* vuosina 1930–1933. Hän siirtyi *Lahti*-lehden Heinolan toimiston hoitajaksi vuonna 1933, liittyi *Itä-Hämeen* toimitukseen vuonna 1944 ja hoiti *Karjalan'' Heinolan toimistoa vuodesta 1952.

Väinö vihittiin Sanni Innolan (2.5.1885 - 25.1.1961, aikaisemmin Alexandra Ivanoff) kanssa 26.9.1909. Pariskunnalla oli kolme poikaa, Väinö Aimo Aatos (25.9.1912 - 30.6.1944), Aarre Jouko Johannes (17.12.1913 - 21.4.1988) ja Kauko Pentti Ilmari (24.12.1927 - 20.8.2012).

Toimittajantyönsä ohella Laamanen työskenteli opettajana eri paikkakunnilla, osallistui suojeluskuntatyöhön, toimi Kokoomuksen paikallisjärjestön sihteerinä ja hoiti erilaisia luottamustehtäviä.

Väinö S. J. Laamanen oli eversti Pentti Laamasen isä ja suurlähettiläs Anu Laamasen isoisä.

## Lähteet
AGM-183A ARRW

**AGM-183A ARRW** (*Air-Launched Rapid Response Weapon*) on Yhdysvaltain kehitteillä oleva hypersooninen ohjus. Sen oli alun perin määrä valmistua vuonna 2022. Ohjuksen valmistaja on Lockheed Martin.

Ohjus lentää erittäin nopeasti liukuen ilmakehän yläosassa kohteeseensa. Koska ARRW-ohjus tekee lentäessään suuria mutkia, sitä on käytännössä mahdotonta torjua nykyisillä ohjustentorjuntaohjuksilla. Lisäksi ohjus on vaikea havaita. AGM-183A ARRW on Yhdysvaltain vastaus Venäjän ja Kiinan hypersoonisiin ohjuksiin.

Ohjusta testattiin useaan kertaan 2021&ndash;2023. 13. maaliskuuta 2023 epäonnistui sarjassaan toinen valmiille ohjukselle tehdystä testeistä. 29. maaliskuuta 2023 Yhdysvaltain ilmavoimat ilmoitti aikovansa keskeyttää ohjuksen testiohjelman ja keskittyä Raytheonin Hypersonic Attack Cruise Missile -ohjelmaan.

## Lähteet

## Aiheesta muualla
Ben Gardane

**Ben Gardane** () on suurehko kaupunki Tunisian kaakkoisosassa Medeninen kuvernoraatissa, 32 km Libyan vastaiselta rajalta. Vuonna 2024 siellä oli 90&nbsp;504 asukasta. 

Ranskalaisten valtaan joutumista edeltävinä aikoina Ben Gardane oli Tunisian seudun eteläosan tärkein kauppapaikka. Se houkutteli kauppiaita eri puolilta Pohjois-Afrikkaa ja jopa Bornusta Saharan eteläpuolelta. 

Koska Ben Gardane on tärkeä rajakaupunki, jonka talous on riippuvainen salakuljetuksesta, Tunisian valtio on jättänyt sen vähälle huomiolle. Libyan vastaiselle rajalle rakennettu muuri vahingoitti kaupungin taloutta ja oli ilmeisen tehoton estämään aseellisten hyökkääjien soluttautumista kaupunkiin. Vuonna 2016 Isis toteutti iskun Ben Gardanessa.

## Lähteet

## Aiheesta muualla
Raivo Nõmmik

**Raivo Nõmmik** on virolainen jalkapalloilija. Hän on pelannut maansa joukkueista ainakin JK Tallinna Kalevissa ja JK Viljandi Tulevikissa ja Suomessa Myllykosken Pallossa.  Ensimmäisen kerran maaottelussa Raivo Nõmmik voitti vuonna 1995, kun hänen maansa Viro pelasi naapurimaataan Latviaa vastaan.
Fay Ajzenberg-Selove

**Fay Ajzenberg-Selove** (13. helmikuuta 1926 Saksa –  8. elokuuta 2012 Yhdysvallat) oli yhdysvaltalainen ydinfyysikko.

Ajzenberg-Selove syntyi Berliinissä aškenasijuutalaiseen perheeseen. Perhe muutti Pariisiin, ja Natsi-Saksan joukkojen miehitettyä Ranskan vuonna 1940 perhe muutti useiden maiden kautta New Yorkiin Yhdysvaltoihin. Hän opiskeli Michiganin yliopistossa ja Wisconsinin yliopistossa.

Ajzenberg-Selovelle myönnettiin ansioistaan tieteen parissa National Medal of Science -palkinto vuonna 2007.

Ajzenberg-Selove julkaisi myös muistelmakirjan *A Matter of Choices: Memoirs of a Female Physicist*.

## Lähteet
Aarne Rahunen

**Aarne Alpo Rahunen** (3. toukokuuta 1889 Orimattila – 24. toukokuuta 1970 Helsinki) oli suomalainen toimittaja.

Rahunen oli päätoimittajana *[[Heinolan Sanomat|Heinolan Sanomissa]]* vuosina 1913–1916, *[[Etelä-Savo (sanomalehti)|Etelä-Savossa]]* vuonna 1918, *[[Keski-Uusimaa (lehti)|Keski-Uudessamaassa]]* vuosina 1919 ja 1922–1925, *[[Suur-Karjala]]ssa* vuosina 1919–1920 ja *[[Rauman Sanomat|Rauman Sanomissa]]* vuosina 1920–1921. Hän työskenteli toimittajana myös *[[Karjalan Aamulehti|Karjalan Aamulehdessä]]*, *[[Maaseudun Sanomat|Maaseudun Sanomissa]]*, *[[Ilta-Sanomat|Ilta-Sanomissa]]* ja *[[Karjala (sanomalehti)|Karjalassa]]* ja oli välillä Etelä-Suomen Pankin ja Liittopankin Keravan konttorin hoitajana.

Rahunen oli perustamassa Orimattila-seuraa vuonna 1946 ja kuului pitkään sen johtokuntaan. Hän on toimittanut vuosina 1948 ja 1953 ilmestyneet Orimattila-kirjat, koonnut Anna Kaitilan runoteoksen ja laatinut Helsingin uuden yhteiskoulun 25- ja 50-vuotisjuhlajulkaisut.

## Lähteet
Moumina Houssein Darar

**Moumina Houssein Darar** (s. 1. kesäkuuta 1990 Ali Sabieh, Djibouti) on djiboutilainen poliisi, joka on erikoistunut terrorisminvastaisiin tutkimuksiin. Hänen ansiostaan Djiboutista on muun muassa vangittu ja karkotettu useita Al-Shabaabiin kuulunutta terroristia. Hän sai vuonna 2019 International Women of Courage -palkinnon.

## Elämä
Moumina Houssein Darar syntyi vuonna 1990 Ali Sabiehissa. Hän oli yhdeksänlapsisen perheen lapsista vanhin, ja hänellä on kuusi veljeä ja kaksi siskoa.

Darar liittyi 23-vuotiaana Djiboutin kansallisiin poliisivoimiin. Hän kohosi arvoasteikossa nopeasti ylöspäin, ja hän keskittyi erityisesti terrorisminvastaiseen toimintaan. Darar on johtanut useita merkittäviä terrorismirikoksiin liittyviä tutkimuksia. Dararin ansiosta Djiboutissa on tuomittu ja karkotettu useita Al-Shabaabiin kuuluneita terroristeja sekä estetty useita terrori-iskuja Djiboutin kaupungissa vuonna 2014 tehdyn pommituksen jälkeen.

Dararia ovat uhkailleet monet hänen vangitsemansa rikolliset ja myös monet tavalliset djiboutilaiset, sillä nainen poliisina on osalle ongelma. Yhdysvaltain ulkoministeriö myönsi Dararille vuonna 2019 International Women of Courage -palkinnon.

## Lähteet

## Aiheesta muualla
Meriporkkana

**Meriporkkana** (*Daucus carota* subsp. *gummifer*) on yksi sarjakukkaiskasvien (Apiaceae) heimoon ja porkkanoiden (*Daucus*) sukuun kuuluvan porkkanan (*Daucus carota*) alalajeista. Meriporkkanan lehdet ovat melko paksuja ja yläpinnoiltaan kiiltäviä. Ne ovat joko karvattomia tai sitten niissä on karvoja vain harvakseltaan. Lajin kukinnot ovat kupumaisessa sarjassa. Rikkaporkkanasta (*Daucus carota* ssp. *carota*) se eroaa ohuemman, mehevämmän vartensa ja tummemmanvihreiden lehtiensä ansiosta. Meriporkkana voi kasvaa puolentoista metrin korkuiseksi. Meriporkkanaa tavataan vain Euroopan Atlantin valtameren rannikolla. Se elää viljelemättömillä rannikonläheisillä mailla hiekkaisessa maaperässä, kuten rannikkodyyneillä. Meriporkkana kukkii Englannissa kesäkuusta syyskuuhun ja Irlannissa kesäkuusta heinäkuuhun.

## Lähteet
Zach Whitecloud

**Zach Whitecloud** (s. 28. marraskuuta 1996 Brandon, Manitoba) on kanadalainen jääkiekkoilija. Hän edustaa NHL-seura Calgary Flamesiä. Puolustajana pelaava Whitecloud on varaamaton pelaaja, jonka kanssa Golden Knights teki sopimuksen maaliskuussa 2018. Hän pelasi ensimmäisen NHL-ottelunsa vielä kauden  aikana.

Maaliskuussa 2020 Whitecloud teki kaksivuotisen jatkosopimuksen Vegas Golden Knightsin kanssa. Lokakuussa 2021 Whitecloud teki Golden Knightsin kanssa kuuden vuoden mittaisen ja yhteensä 16,5 miljoonan dollarin arvoisen jatkosopimuksen.

Tammikuussa 2026 Golden Knights kauppasi Whitecloudin, yliopistopelaaja Abram Wieben, ensimmäisen ja toisen kierroksen varausvuorot vuoden 2027 varaustilaisuudessa Calgary Flamesiin vaihdossa Rasmus Anderssoniin.

## Lähteet

*
* Schoen, David: Rookie Zach Whitecloud sees ice time increase with Golden Knights, 10.2.2020, * Las Vegas Review-Journal*.
Fatemeh Rahbar

**Fatemeh Rahbar** (; 1964 – 7. maaliskuuta 2020) oli iranilainen poliitikko. Hän edusti konservatiivista Islamilaista koalitiopuoluetta (Motalefeh). Hän oli oppiarvoltaan taiteiden maisteri visuaalisesta viestinnästä.

Rahbar istui Iranin parlamentin, Majlisin jäsenenä vuosina 2004–2016. Häntä ei valittu uudelle kaudelle vuonna 2016, mutta vuonna 2020 hänet äänestettiin takaisin parlamenttiin yhtenä Teheranin kolmestakymmenestä edustajasta siellä. Rahbarin oli tarkoitus astua virkaan toukokuussa 2020, mutta hän kuoli koomaan vajoamistaan seuranneena päivänä vuosien 2019–2020 koronavirusepidemiassa. Rahbaria ennen epidemia oli aiheuttanut jo useiden muiden vaikutusvaltaisten iranilaisten, kuten Hossein Sheikholeslamin ja Mohammad Mirmohammadin kuolemat.

## Lähteet
DPDK

**Data Plane Development Kit** (**DPDK**) on Linuxille kehitetty ohjelmisto, joka sijoittaa verkkoliikenteen käsittelyn käyttäjäavaruuteen. Ohjelmisto hyödyntää Linux-ytimen ominaisuuksia kuten suuria muistisivuja (THP), mutta ohittaa ytimen pakettikäsittelyn laitteistokäsittelyyn suoraan.

Ohjelmiston on kehittänyt Intel, joka siirsi sen Linux Foundationin projektiksi vuonna 2017.

DPDK tukee x86, POWER ja ARM arkkitehtuurien suorittimia ja osa sen toiminnoista on saatavilla myös FreeBSD:lle. Ohjelmistoa käytetään muun muassa Open vSwitch -projektissa. Ohjelmistoa käyttävät sovellukset ovat yleensä keskittyineitä OSI-mallin toiseen kerrokseen eli siirtoyhteyskerrokseen.

## Lähteet

## Aiheesta muualla
* Verkkosivut 
* DPDK in depth (PDF)
Carballo

**Carballo** on kunta Galiciassa, Espanjan luoteisosassa A Coruñan maakunnassa. Carballossa on asukkaita 31&nbsp;349 (2019).

## Aiheesta muualla
Viktorija Marinova

**Viktorija Georgieva Marinova** (, 19. elokuuta 1988 Ruse – 6. lokakuuta 2018 Ruse) oli bulgarialainen toimittaja ja televisiojuontaja,  joka tunnettiin korruptiota ja EU-tukien väärinkäyttöä selvittäneenä tutkivana journalistina. Hänet murhattiin lokakuussa 2018. Marinova oli maltalaisen Daphne Caruana Galizian ja slovakialaisen Ján Kuciakin ohella kolmas Euroopan unionin alueella vajaan vuoden sisään murhattu tutkiva journalisti.

Marinovalla oli oma kuukausittainen ohjelma Rusen kaupungissa toimivalla TVN-kanavalla. Lokakuussa 2018 hänen ruumiinsa löydettiin Tonavan rannalla kulkevalta lenkkipolulta. Marinova oli kuristettu ja hänet oli myös raiskattu ja ryöstetty. Murhasta epäilty 21-vuotias Severin Krasimirov pidätettiin muutamaa päivää myöhemmin Hampurissa. Huhtikuussa 2019 hänen tuomittiin 30 vuoden vankeusrangaistukseen raiskauksesta ja murhasta. Bulgarian oikeusministerin Mladen Marinovin ja valtakunnansyyttäjä Sotir Tsatsarovin mukaan Marinova valikoitui uhriksi sattumalta, eikä tapauksella ollut yhteyttä hänen toimintaansa journalistina. Myös oikeus päätyi samaan ratkaisuun.

## Lähteet
Jafar Sharif-Emami

**Jafar Sharif-Emami** (; 8. syyskuuta 1910 Teheran, Persia – 16. kesäkuuta 1998 New York City, New York, Yhdysvallat) oli iranilainen poliitikko, joka toimi Iranin pääministerinä vuosina 1960–1961 ja 1978.

## Ura
Sharif-Emami oli Saksassa ja Ruotsissa opiskellut rautatieinsinööri, joka työskenteli vuodesta 1931 Iranin valtionrautateiden palveluksessa. Hänet nimitettiin vuonna 1950 Iranin apulaisliikenneministeriksi, myöhemmin teollisuus- ja kaivosministeriksi.

### Ensimmäinen pääministerikausi
Vuonna 1960 šaahi Mohammed Reza Pahlavi nimitti Sharif-Emamin pääministeriksi Manouchehr Eghbalin tilalle. Sharif-Emami yritti toteuttaa taloudellisia uudistuksia, mutta jäi epäsuosituksi, joten hänet korvattiin seuraavana vuonna Ali Aminilla. Sharif-Emami oli Iranin senaatin puhemiehenä vuosina 1964–1978.

### Toinen pääministerikausi
Šaahi nimitti luottomiehensä Sharif-Emamin uudelleen pääministeriksi elokuussa 1978, kun poliittiset levottomuudet Iranissa olivat yltymässä. Sharif-Emami yritti turhaan kitkeä poliittista korruptiota ja rauhoitella uskonnollista oppositiota poliittisilla myönnytyksillä. Hänen hallituksensa lakkautti yksipuoluejärjestelmän ja salli kiellettyjen puolueiden toiminnan, lupasi uudet vaalit seuraavaksi vuodeksi, pehmensi sensuuria sekä vapautti puolet poliittisista vangeista. Poliittinen kuohunta ja lakot kuitenkin vain kiihtyivät. Iraniin julistettiin 8. syyskuuta sotatila, ja kymmeniä ihmisiä kuoli Teheranissa sotilaiden avatessa tulen väkijoukkoon. Öljyalan työläisten liittyminen yleislakkoon lokakuun lopussa halvaannutti valtion tärkeimmän tulonlähteen. Sharif-Emami erosi marraskuussa 1978, jolloin šaahi nimitti hänen seuraajakseen kenraali Gholam Reza Azharin.

### Loppuelämä
Islamilaisen vallankumouksen puhjettua vuoden 1979 alussa Sharif-Emami pakeni maasta ja asui loppuikänsä Yhdysvalloissa, jossa hän toimi Pahlavi-säätiön puheenjohtajana. Hän asui Manhattanin Upper East Sidessa, ja kuoli 87-vuotiaana newyorkilaisessa sairaalassa.

## Lähteet

## Aiheesta muualla
Fredrik August Dahlgren

**Fredrik August Dahlgren** (20. syyskuuta 1816 Nordmark, Värmlanti, Ruotsi – 16. helmikuuta 1895 Djursholm) oli ruotsalainen kirjailija ja virkamies. Ruotsin akatemian jäsenenä hän osallistui akatemian työhön ruotsin kielen ja muinaistutkimuksen alalla. Vielä arvokkaamman työn hän suoritti William Shakespearen, Calderonin, Lessingin ynnä muiden kääntäjänä. Tunnetuin hän on kuitenkin värmlantilaisista runoistaan, jotka ilmestyivät kahtena kokoelmana: *Viser på varmlanske tongmåle, deckta åttå Fredrik på Rannsätt* (1875) ja *Speller nye viser på varmlanske tongmålle* (1876) sekä pienistä näytelmistään, joista kuuluisin on *Värmlänningarne, sorglustigt tal-, sång- och dansspel* (1846).

Dahlgrenin runoja on suomennettu ja sävellettyjä runoja on levytetty suomeksikin.

## Suomennettuja runoja
* Taalalaistyttö (Dalkullan), suom. Aila Meriluoto, teoksessa *Suomen lauluaarre*, WSOY 1984 
* Haukka ja kyyhky (Hök och duva), suom. Aila Meriluoto, teoksessa *Suomen lauluaarre*
* Yö saapuu (Zur Nacht), suom. Aila Meriluoto, teoksessa *Suomen lauluaarre*
* Vårsång (Kevätlaulu), suom. Aila Meriluoto, teoksessa *Suomen lauluaarre*
* Ma kullan jo sain (Jänta å ja'). Nuottijulkaisussa *Suuri toivelaulukirja* 3, Musiikki Fazer 1979 
* Kaunis kotimaani (Värmlandsvisan), sanoittaja: Martti Ojapuu. Nuottijulkaisussa *Suuri toivelaulukirja*. Kokoelma 1-3. Warner/Chappell Music Finland: Suuri Suomalainen Kirjakerho 2002 
;Äänitteet
* Kaunis kotimaani. Musiikkitallenne Rakkaimmat laulut /Johannes Tourunen 
* Mä riemusta tanssin, (Värmlänningarna). Musiikkitallenne Mä riemusta tanssin / Iivari Kainulainen
* Hankoniemen silmä (Värmlandsvisan: Ack Värmeland du sköna), suom. Paavo Cajander; Musiikkitallenne Kotimaan sävelmiä / Tapio Rautavaara

## Lähteet

## Aiheesta muualla
Aksel Kankaanranta

**Aksel Kankaanranta** (s. 28. tammikuuta 1998 Turku) on suomalainen laulaja. Hän osallistui vuonna 2017 The Voice of Finland -ohjelmaan ja sijoittui kilpailussa toiseksi. Kankaanranta vieraili Pyhimyksen singlellä ”Jättiläinen”, joka voitti vuoden 2019 Emma-gaalassa vuoden biisin ja vuoden striimatuimman biisin palkinnot. 

Kankaanrannan oli määrä edustaa Suomea vuoden 2020 Eurovision laulukilpailussa Rotterdamissa kappaleella ”Looking Back”. Sen vuoden Euroviisut kuitenkin peruttiin koronaviruspandemian vuoksi. Euroviisujen järjestäjä EBU ilmoitti, että vuoden 2020 euroviisukappaleilla ei ole osallistumisoikeutta seuraavan vuoden kilpailuun. Yle ilmoitti 25. maaliskuuta, että Uuden Musiikin Kilpailu 2021 järjestetään tavanomaisesti avoimena kilpailuna eikä Kankaanrannalle myönnetä etuoikeutta. Kankaanranta kertoi kuitenkin aikomuksistaan hakea vuoden 2021 kilpailuun.

Kesällä 2020 Kankaanranta sai levytyssopimuksen Warner Musicin omistamalle Etenee Recordsille. Tammikuussa 2021 hänen tiedotettiin olevan yksi Uuden Musiikin Kilpailu 2021:n seitsemästä finalistista kappaleella ”Hurt”. Kappale sijoittui kilpailussa viidenneksi.

## Lähteet
Raymond Ramazani Baya

**Raymond Ramazani Baya** (16. kesäkuuta 1943 Beni, Pohjois-Kivu – 1. tammikuuta 2019 Pariisi) oli kinshasankongolainen poliitikko, diplomaatti ja journalisti.

Ramazani Baya oli pitkäaikainen Mouvement Populaire de la Révolutionin (MPR) jäsen Mobutu Sese Sekon aikana. Hän työskenteli informaatioministerinä ja suurlähettiläänä Ranskassa. Sese Sekon hallinnon kaaduttua vuonna 1997 Ramazani Baya oli tyytymätön uuteen Laurent-Désiré Kabilan hallitukseen ja liittyi Jean-Pierre Bemban johtamaan Mouvement de Libération du Congoon (MLC). Vuonna 2003 MLC pääsi siirtymäkauden hallitukseen ja Bemba varapresidentin asemaan. Bemba nimitti ulkoministeriksi Antoine Ghondan, jonka Ramazani Baya korvasi 22. heinäkuuta 2004, kun Ghonda poistettiin virastaan. Ramazani Bayan kausi ulkoministerinä päättyi 6. helmikuuta 2007, ja häntä seurasi virassa Antipas Mbusa.

Ramazani Baya kuoli sairauteen 75-vuotiaana Pariisissa uudenvuodenyönä 2019.

## Lähteet
Tcsh

**tcsh** (TENEX C Shell) on Ken Greerin kehittämä komentotulkki, joka on kehitetty edistyneemmäksi korvaajaksi csh:lle. tcsh on täysin yhteensopiva csh:n kanssa.

Greer sai tulkkiin insipiraatiota TENEX-käyttöjärjestelmästä ja teki csh:n version joka matki sitä.
tcsh:n ominaisuuksia ovat komentorivin editointi, komennon täydennys ja kirjoitusvirheiden korjaus.

tcsh oli oletuskomentotulkki OS X:n varhaisissa versioissa.

## Lähteet
Baldur’s Gate (pelisarja)

**Baldur’s Gate** on BioWaren ja Black Isle Studiosin kehittämä roolipelisarja, jotka sijoittuvat Forgotten Realms -maailmaan.

Ensimmäisen ja toisen osan *Enhanced Edition* -uusintaversiot tehnyt Beamdog on tehnyt myös *Siege of Dragonspear* -laajennuksen. *Baldur’s Gate 3* -pelin kehittäjä on Larian Studios.

## Sarjan pelit
* *[[Baldur’s Gate]]* (1998)
** *[[Baldur’s Gate: Tales of the Sword Coast]]* -lisälevy (1999)
* *[[Baldur’s Gate II: Shadows of Amn]]* (2000)
** *[[Baldur’s Gate II: Throne of Bhaal]]* -lisälevy (2001)
* *[[Baldur’s Gate: Enhanced Edition]]* (2012), uusintaversio
** *[[Baldur’s Gate: Enhanced Edition - Siege of Dragonspear]]* -lisälevy (2016)
* *[[Baldur’s Gate II: Enhanced Edition]]* (2013), uusintaversio
* *[[Baldur’s Gate 3]]* (2023)

### Spin-offit
* *[[Baldur's Gate: Dark Alliance]]* (2001)
* *[[Baldur’s Gate: Dark Alliance II]]* (2004)

## Lähteet
Baldur’s Gate 3

**Baldur’s Gate 3** on Larian Studiosin kehittämä roolipeli. Peli on julkaistu ennakkojulkaisuna vuonna . Pelin Windows-versio julkaistiin 3. elokuuta 2023 ja PlayStation 5 -versio julkaistiin 6. syyskuuta 2023.

Peli on jatkoa *[[Baldur’s Gate (pelisarja)|Baldur’s Gate]]* -pelisarjalle.

## Kehitys
Larianin Swen Vincke ehdotti pelin tekemistä ** pelin teon jälkeen, johon hän sai myöntävän vastauksen vuosia myöhemmin. *Baldur’s Gate 3* käyttää *[[Dungeons & Dragons]]in* sääntöjä ja studiolla on paljon *Dungeons & Dragonsin* pelaajia, jotka huomauttivat taustatarinan poikkeamista. Pelimekaniikkaan on kuitenkin tehty muutoksia videopelien erojen vuoksi. Esimerkiksi *Dungeons & Dragons* -lautapeleissä tulee paljon osumahuteja, joiden painotusta on muutettu pelaamisen nautittavuuden vuoksi.

Vuoden 2024 Game Developers Conferencessa Swen Vincke kertoi, että peliin ei ole tulossa ladattavaa sisältöä. Studio aloitti lisäsisällön teon, mutta päätti keskittyä itse peliin ensin. Lopulta kehittäjät eivät olleet siitä innoissaan ja studio päätti, ettei tee lisäsisältöä.

Peliin on julkaistu modaustuki ja työkalut modien tekemiseen.

## Vastaanotto
Peli sai GameSpotin ja IGN:n arvosteluissa arvosanaksi täydet kymmenen pistettä.

Peli voitti vuoden 2023 The Game Awardsissa kuusi palkintoa. Peli voitti vuoden peli -palkinnon, parhaan roolipelin, parhaan moninpelin, parhaan yhteisötuen ja pelaajien valinnan palkinnot, sekä näyttelijä Neil Newbon voitti parhaan suorituksen palkinnon roolistaan Astarionina.

Peli voitti viisi palkintoa Golden Joystick Awardsissa vuonna 2023. Peli voitti parhaan tarinankerronnan, parhaan visuaalisen suunnittelun, parhaan peliyhteisön, vuoden parhaan tietokonepelin sekä vuoden parhaan pelin (*Ultimate Game*) palkinnot. Lisäksi Larian voitti vuoden pelistudion palkinnon ja näyttelijä Neil Newbon voitti parhaan näyttelijän palkinnon sivuroolissa. Peli voitti neljä Bafta-palkintoa: parhaan pelin, parhaan musiikin, parhaan narratiivin ja parhaasta suorituksesta sivuroolissa. Lisäksi peli sai yleisön äänestämän yleisön suosikki -palkinnon.

## Myynti
VG Insightsin mukaan peli oli vuoden 2023 Steam-palvelussa julkaistuista peleistä tuottoisin suurimmalla liikevaihdolla. Pelin liikevaihto oli 657 miljoonaa dollaria. Pelin liikevaihto on myös merkittävä, koska pelissä ei ole mikrotransaktioita ja vain kuudessa 24:stä eniten myyneessä ei ollut.
Peli myi 2,5 miljoonaa kappaletta ennakkojulkaisuvaiheessa. Arvioiden mukaan Hasbro on saanut Wizards of the Coastin kautta 90 miljoonaa dollaria pelin liikevaihdosta.

## Lähteet
Lorentz Teodor Konstantin Kuhlström

**Lorentz Teodor Konstantin Kuhlström** (25. syyskuuta 1825 Viipuri – 23. tammikuuta 1906 Pietari) oli Venäjän keisarillisessa armeijassa palvellut suomalainen tykistönkenraali.

Kuhlströmin vanhemmat olivat pankkikomissaari, hovineuvos Lars Fredrik Kuhlström ja Anna Natalia Motti ja puoliso vuodesta 1874 Adelaide Petrovna Nikolajeva, kenraalimajuri Pjotr Nikolajevin tytär. Kontra-amiraali Carl Kuhlström oli Lorentz Teodor Konstantin Kuhlströmin veli.

Lorentz Teodor Konstantin Kuhlström tuli oppilaaksi Haminan kadettikouluun 1838 ja määrättiin sieltä 1847 valmistuttuaan aliluutnanttina palvelukseen 11. Fanagorian krenatöörirykmenttiin. Hänet siirrettiin 1849 3. krenatööritykistöprikaatiin ja 1851 luutnanttina Venäjän armeijan krenatöörijoukkojen päällikön vanhemmaksi adjutantiksi. Krimin sotaan Kuhlström osallistui vuodesta 1855 20. tykistöprikaatissa, pysytettynä silti adjutantin tehtävässään. Vuonna 1857 hänet ylennettiin alikapteeniksi ja siirrettiin Kaukasian krenatööritykistöprikaatiin. Kapteenina hänet määrättiin 1859 prikaatin 1. patterin päälliköksi, ylennettiin 1860 everstiluutnantiksi ja siirrettiin patterin päälliköksi 18. tykistöprikaatiin. Vuonna 1866 Kuhlströmistä tuli Gorin sotasairaalan päällikkö, everstiksi hän yleni 1867. Seuraavalla vuosikymmenellä hän komensi Kaukasian tykistöprikaatia, jota hän johti myös Turkin sodassa 1877–1878. Kuhlström ylennettiin kenraalimajuriksi 1877. Hän tuli 10. armeijakunnan tykistönkomentajaksi 1884 ja seuraavana vuonna 2. Kaukasian armeijakunnan tykistönkomentajaksi. Kenraaliluutnantiksi hänet ylennettiin 1886 ja siirrettiin 1888 16. armeijakunnan tykistönkomentajaksi vuoteen 1893. Tuolloin hänet nimitettiin Venäjän armeijan haavoittuneista huolehtineen Aleksanterin komitean jäseneksi Pietariin, mitä tehtävää hän hoiti kuolemaansa saakka. Tykistönkenraaliksi Kuhlström yleni joulukuussa 1898.

## Lähteet
Looking Back

**Looking Back** on suomalaisen Aksel Kankaanrannan kappale, jolla hänen oli määrä edustaa Suomea vuoden 2020 Eurovision laulukilpailussa Rotterdamissa. Kilpailu peruttiin 
koronaviruspandemian vuoksi. Euroviisujen järjestäjä EBU ilmoitti, että vuoden 2020 euroviisukappaleilla ei ole osallistumisoikeutta vuoden 2021 kilpailuun.

”Looking Back” valittiin Suomen edustuskappaleeksi 7. maaliskuuta 2020 Uuden Musiikin Kilpailussa. Kappale sai UMK:ssa eniten ääniä kansainvälisiltä raadeilta ja toiseksi eniten ääniä yleisöltä.

## Lähteet
Meijerhovin rautatieasema

**Meijerhovin rautatieasema** () on lakkautettu rautatieliikennepaikka Savon radalla Pieksämäellä. Sen rakennutti Meijerhovin kartanon omistaja Theodor Tigerstedt 1890-luvulla. Kartanon lisäksi alueella ei ollut muuta kuin vähäistä maaseutuasutusta. Asema muutettiin miehittämättömäksi 1936. Henkilöliikenne lakkautettiin 23. toukokuuta 1971, mutta sitä jatkettiin vielä vuosina 1981–1984. Henkilöliikenne lakkautettiin lopullisesti 3. kesäkuuta 1984, jolloin myös koko liikennepaikka lakkautettiin.

## Lähteet
Sergei Kuhlström

**Sergei Kuhlström** (1862–1913) oli Venäjän keisarillisessa armeijassa palvellut suomalainen kenraaliluutnantti.

Sergei Kuhlströmin isä oli  Viipurissa 1829 syntynyt kontra-amiraali Carl Kuhlström. Sergei Kuhlström tuli oppilaaksi Pietarin merikadettikouluun 1875, ylennettiin gardemariniksi 1879 ja kadettikurssin jälkeen midshipsmaniksi 1880. Valmistuttuaan hän palveli ensin merikadettikoulun opetusupseerina. Luutnantiksi 1885 ylennettynä hänet siirrettiin vanhemmaksi tykistöupseeriksi panssarilaiva Imperator Alexander II:lle vuonna 1892. Vuonna 1896 hän siirtyi Itämeren laivaston divisioonan lippumiehen esikuntaan ja seuraavana vuonna Itämeren laivaston komentajan esikuntaan, jolloin hänet myös ylennettiin 2. luokan kapteeniksi. Samana vuonna Kuhlström määrättiin vanhimmaksi upseeriksi rannikkovartioston panssarialus Pervenetsille. Vuonna 1899 hän tuli Venäjän Itämeren laivaston tykistöharjoitusosaston päälliköksi, pysytettynä Pervenetsin vanhimman upseerin tehtävässä, ja vuonna 1901 miinaristeilijä Vojevodan päälliköksi vuoteen 1905 saakka. Hän oli sitten vuoden ajan virkavapaalla ja siirtyi sen jälkeen helmikuussa 1906 Kronstadtin sataman esikunnan operatiivisen osaston päälliköksi. Everstiksi laivastossa hänet ylennettiin saman vuoden huhtikuussa ja siirrettiin amiraliteetin palvelukseen Pietariin. Hänet ylennettiin 1. luokan kapteeniksi 1908 ja nimitettiin 1909 Sevastopolin kaupungin kuvernööriksi, missä tehtävässä hänet ylennettiin kenraalimajuriksi 1909 ja kenraaliluutnantiksi huhtikuussa 1913. Kuhlström kuitenkin menehtyi pian tämän jälkeen, amiraliteetin upseeriluetteloista hänet poistettiin kuoleman takia jo saman vuoden kesäkuussa.

## Lähteet
Alexander Lamoni

**Alexander Lamoni** (8. elokuuta 1806 – 1879 Volynian kuvernementti) oli Venäjän keisarillisessa armeijassa palvellut suomalainen kenraalimajuri.
 
Alexander Lamonin vanhemmat olivat sotilaslääkäri, valtioneuvos Peter Anton Lamoni ja Anna Petronella Grün. Alexander Lamoni tuli oppilaaksi Haminan kadettikouluun 1821 ja määrättiin sieltä valmistuttuaan vänrikkinä palvelukseen Savonlinnan suomenmaalaiseen jalkaväkirykmenttiin vuonna 1826. Hänet siirrettiin 1829 aliluutnanttina Korharin jalkaväkirykmenttiin ja seuraavana vuonna luutnantiksi ylennettynä Pärnun krenatöörirykmenttiin. Alikapteeniksi Lamoni ylennettiin 1834 ja kapteeniksi 1844, jolloin hänet määrättiin palvelukseen H.M. Preussin Kuningas Friedrich Wilhelm III:n krenatöörirykmenttiin. Majuriksi hän yleni jo saman vuoden lopulla ja hänet siirrettiin Samogitian krenatöörirykmenttiin Liettuaan. Vuonna 1848 hänet määrättiin Ruhtinas Barclay de Tollyn karabinieerirykmenttiin, missä hän yleni everstiksi vuonna 1853. Krimin sodan jälkeen vuonna 1857 Lamoni määrättiin Pragan jalkaväkirykmentin 4. reservipataljoonan komentajaksi Varsovaan, mistä hänet siirrettiin 1859 Jakutskin jalkaväkirykmentin komentajaksi Koillis-Siperiaan. Lamoni erosi sotapalveluksesta 1874, jolloin hänet myös ylennettiin kenraalimajuriksi. Hän vietti viimeiset elinvuotensa Volyniassa Luoteis-Ukrainan alueella.

## Lähteet
Nikolai Teodor Albrekt Langenskjöld

**Nikolai Teodor Albrekt Langenskjöld** (7. syyskuuta 1855 Heinola – 5. kesäkuuta 1907 Viipuri) oli Venäjän keisarillisessa armeijassa palvellut suomalainen kenraalimajuri.

Langenskjöldin vanhemmat olivat everstiluutnantti Odert Teodor Gustaf Langenskjöld ja Maria Ernestina Reptšinskaja ja puoliso vuodesta 1881 Vera Aleksejevna Malova. Tietokirjailija, kirjastonhoitaja Agnes Langenskjöld sekä  rehtori, lähetystyön ja rauhanliikkeen aktiivi Greta Langenskjöld olivat heidän tyttäriään.  Nikolai Teodor Albrekt Langenskjöld tuli junkkariksi 3. Aleksanterin sotakouluun vuonna 1872, oltuaan aiemmin lyhyen aikaa Vladimirin kadettikoulussa Kiovassa. Hänet siirrettiin junkkariksi tykistökouluun 1872 ja ylennettiin siellä porte-épée-junkkariksi 1875. Valmistuttuaan tykistökoulusta samana vuonna hänet määrättiin aliluutnanttina palvelukseen 33. tykistöprikaatiin. Luutnantiksi Langenskjöd yleni 1876. Hän osallistui prikaatissaan Turkin sotaan 1877–1878 ja komennettiin sodan jälkeen Mihailovin tykistöakatemiaan Pietariin. Akatemian jälkeen hänet määrättiin vuonna 1881 palvelukseen tykistön pääpolygoniin. Kapteeniksi 1885 ylennettynä Langenskjöld määrättiin sihteeriksi tykistön keskushallinnon tykistökomiteaan 1886. Everstiluutnantiksi hänet ylennettiin 1892 ja everstiksi 1896. Vuonna 1905 hänet nimitettiin jäseneksi tykistön keskushallinnon tykistökomiteaan, kenraalimajuriksi hän yleni huhtikuussa 1906. Langenskjöld kuoli virkatehtäviä hoitaessaan Viipurissa kesäkuun alussa 1907.

## Lähteet
Jääpallon Allsvenskan-kausi 2019–2020

**Ruotsin [[jääpallo]]n [[Allsvenskan (jääpallo)|Allsvenskan]]** pelattiin kaudella 2019–2020 16 joukkueen kaksinkertaisena sarjana. Sarja sisälsi kaksi kahdeksan joukkueen ryhmää, jotka oli jaettu maantieteellisesti eli pohjoinen ja etelä. Näin lohkoissaan joukkueet pelasivat koti- ja vierasottelut keskenään. Lisäksi toisen lohkon joukkueita vastaan pelattiin yksi ottelu eli kokonaisottelumäärä oli 22. Sarjan suosikkina pidettiin ennen kauden alkua Elitserienistä pudonnutta Falu BS:ää. Sarjan joukkueissa tapahtui muutoksia jo ennen kauden alkua keväällä 2019, kun sarjaan noussut Nitro/Nora BS joutui luopumaan sarjapaikastaan kenttäolosuhteittensa vuoksi. Tilalle nostettiin Skutskärs IF.

## Allsvenskan runkosarja ja maalintekijät (ml. suomalaiset)

## Elitserien-karsinnat
Karsinnat pelattiin yhdessä neljän joukkueen lohkossa. Karsinnoissa pelasivat Elitserienin toiseksi ja kolmanneksi viimeinen eli IK Sirius ja Frillesås BK sekä Allsvenskanin toinen ja kolmas eli Falu BS ja Lidköpings AIK. Kaksi parasta pelaa seuraavalla kaudella 2020-2021 Elitserienissä.

Frillesås BK ja IK Sirius säilyttivät Elitserien-paikkansa.

## Allsvenskan-karsinnat
### A-ryhmä

Sarja keskeytettiin korovirus-epidemian vuoksi. Kalix Bandy säilytti Allsvenskan-paikkansa. Västanfors IF nousi Allsvenskaniin. 
### B-ryhmä

UNIK säilytti Allsvenskan-paikkansa. Jönköping Bandy IF nousi Allsvenskaniin.

## Lähteet
*
*

### Viitteet
Avangard (taistelukärki)

**Avangard** (), on Venäjän ohjusjoukkojen hypersooninen liitokärki. Se voidaan asentaa joihinkin mannertenvälisiin ohjuksiin. Avangard on nopea, vaikeasti torjuttava ja tarkka. Kärki lentää liukuen ilmakehän yläosassa. Se pystyy mutkittelemaan ja lentämään pidemmän matkan sekä kykenee väistämään monet ballististen ohjusten torjuntaohjukset. Kärkeen sijoitettu ase voi olla ydinlataus tai tavanomainen räjähde. Avaruudessa toimiville torjuntajärjestelmille Avangard lentää liian matalalla. 

Aseidenriisunnan asiantuntija Jeffrey Lewis *Institute of International Studies*ista on epäillyt Avangardin kykyä väistää ohjuspuolustus. Perusteluksi hän antaa sen, että liukuvana taistelukärki lähestyy maalia hitaammin kuin mannertenvälisten ballististen ohjusten perinteiset kärjet, jotka tulevat ilmakehään jyrkässä kulmassa.

## Historia
Kärki on tunnettu aiemmin nimillä ***Objekt 4202***, ***Ju-71*** ja ***Ju-74***.

Kehittely alkoi 1980-luvulla. Avangardia testattiin ensi kertaa onnistuneesti vuonna 2016, jolloin se lensi onnistuneesti 3&nbsp;100&nbsp;m/s nopeudella osuen tarkasti kohteeseensa. Sarjatuotanto aloitettiin vuonna 2018. Kärjen sijoittelu ohjuksiin alkoi 2019.

## Ohjukset
Monia Avangard-taistelukärkiä voidaan asentaa seuraaviin ohjuksiin: UR-100UTTH , R-36 M2 ja RS-28 Sarmat.

## Muita hypersoonisia kärkiä
Muita hypersoonisia liitokärkiä ovat esimerkiksi Kiinan DF-ZF ja Yhdysvaltain vielä kehitteillä oleva AGM-183A ARRW.

## Lähteet
Edith Wiklund

**Edith Wiklund** (27. marraskuuta 1905 Angelniemi – 13. heinäkuuta 1969 Helsinki) oli suomalainen taidegraafikko ja taidemaalari.

Wiklund oli yksi keskeisistä kuivaneulatekniikkaa käyttäneistä 1930-luvun suomalaisista taidegraafikoista.

## Lähteet

## Aiheesta muualla
* 
* Edith Wiklund taiteilijamatrikkelissa
Jaakko Jokelin

**Jaakko Kalevi Jokelin** (5. syyskuuta 1923 Kuusankoski – 5. tammikuuta 1985) oli suomalainen näyttelijä ja teatteriohjaaja. Hän teki neljän vuosikymmenen mittaisen uran maakuntateattereissa.

## Ura
Jokelin aloitti näyttelijän uransa 1945 Hämeenlinnan työväenteatterista. Hän vaihtoi työpaikkojaan tiuhaan tahtiin: Kymin Yhteisteatteri 1946–1947, Mikkelin Teatteri 1947–1948 ja Lohjan työväenteatteri 1948–1951. Vuosina 1951–1953 Jokelin toimi Uudenkaupungin työväenteatterin johtajana. Sen jälkeen hän siirtyi Itä-Suomeen Varkauden työväenteatterin johtaja-näyttelijäksi 1953–1955. Jokelin palasi näyttelemään Lohjalle vuosiksi 1955–1958, minkä jälkeen hän toimi pari vuotta vapaana taiteilijana. Vuosina 1960–1962 Jokelin johti Myllykosken Teatteria. Sitä seurasi pitkähkö kiinnitys ohjaajana Riihimäen Teatteriin 1962–1971 ja kaksi lyhyempää kiinnitystä ohjaajana Kajaanin kaupunginteatteriin 1971–1973 ja Rauman kaupunginteatteriin 1973–1975. Vuodesta 1975 aina kuolemaansa saakka Jokelin työskenteli Seinäjoen kaupunginteatterissa.

Jokelinin roolitehtäviä olivat muun muassa Halme (*Täällä Pohjantähden alla*), Topi Romppainen (*Punainen viiva*) ja pääministeri (*Lemmen lakko*). Jokelin näytteli myös Aleksis Kiven romaaniin perustuvassa tuotannossa *Seitsemän veljestä*. Hänen roolinaan oli Simeoni.

Jokelinin ohjauksia olivat muun muassa *[[Anna Liisa]]*, *Huhtikuu tulee*, *[[Jeppe Niilonpoika]]*, *Juurakon Hulda*, *Naimisessa on riskinsä* ja *Roinilan talossa*.

Jaakko Jokelinilla oli sivurooli elokuvissa *[[Sissit]]* (1963), *[[Täällä Pohjantähden alla (vuoden 1968 elokuva)|Täällä Pohjantähden alla]]* (1968), *[[Akseli ja Elina]]* (1970) ja *[[Syksyllä kaikki on toisin]]* (1978). Ensimmäisen ja viimeisen ohjasi Mikko Niskanen, kaksi muuta ovat Edvin Laineen ohjauksia Väinö Linnan suurteoksesta.

Jokelin menehtyi Seinäjoen kaupunginteatterin pukuhuoneessa ennen Monte Cristo -näytelmän alkua.

## Perhetausta
Jaakko Jokelinin vanhemmat olivat paperityöntekijä Juho Jokelin ja Hilma Jokelin. Hän avioitui teatteripuvustaja Aili Lindhin kanssa 1949. Pariskunta sai 1950-luvulla kolme lasta, joista Rauli ja Sari päätyivät teatterialalle. Rennystä tuli toimittaja.

## Lähteet
*
*
*
*

### Viitteet
Laura Braniganin diskografia

Tämä on yhdysvaltalaisen laulajan Laura Braniganin diskografia.

## Studioalbumit
* *Branigan* (1982)
* *Branigan 2* (1983)
* *Self Control* (1984)
* *Hold Me* (1985)
* *Touch* (1987)
* *Laura Branigan* (1990)
* *Over My Heart* (1993)

## Kokoelmat
* *The Best of Laura Branigan ([[1988]])
* *The Very Best of Branigan* ([[1992]])
* *The Best of Branigan* ([[1995]])
* *The Essentials: Laura Branigan* ([[2002]])
* *The Platinum Collection* ([[2006]])
* *Shine On: The Ultimate Collection* ([[2010]])
* *The Complete Atlantic Albums* ([[2019]])

== EP:t ==
* *Remember Me* ([[2005]])
* *Rhino Hi-Five: Laura Branigan'' (2005)

## Singlet
* All Night with Me (1982)
* Gloria (1982)
* Solitaire (1983)
* How Am I Supposed to Live Without You (1983)
* Self Control (1984)
* The Lucky One (1984)
* Ti Amo (1984)
* Satisfaction (1984)
* Spanish Eddie (1985)
* Hold Me (1985)
* Maybe Tonight (1985)
* I Found Someone (1986)
* Shattered Glass (1987)
* Power of Love (1987)
* Cry Wolf (1988)
* Moonlight on Water (1990)
* Never in a Million Years (1990)
* Didn’t We Almost Win it All (1993)
* It’s Been Hard Enough Getting Over You (1993)
* How Can I Help You Say Goodbye (1994)
* Dim All the Lights (1995)

### Promosinglet
* Memories (1978)
* Fool’s Affair (1980)
* Looking Out for Number One (1981)
* Tell Him (1981)
* Deep in the Dark (1983)
* With Every Beat of My Heart (1985)
* Spirit of Love (1987)
* Come into My Life (Jose Espositon kanssa) (1988)
* Heart of Me (Cerronen kanssa) (1989)
* Turn the Beat Around (1990)
* Tokio (1991)
* Love Your Girl (1993)
* I Believe (David Hasselhoffin kanssa) (1995)
* Self Control 2004 (2004)
* Gloria 2004 (2004)

## Videoalbumit
* Laura Branigan (1984)
* Laura Branigan in Concert (1990)
* Shine On: The Ultimate Collection (2010)

## Musiikkivideot
* Fool’s Affair (1980)
* Gloria (1982)
* Solitaire (1983)
* Self Control (1984)
* The Lucky One (1984)
* Spanish Eddie (1985)
* Maybe Tonight (1985)
* Shattered Glass (1987)
* Cry Wolf (1987)
* Your Love (1988)
* Heart of Me (Cerronen kanssa) (1989)
* Moonlight on Water (1990)
* Didn’t We Almost Win it All (1993)
* Dim All the Lights (1995)
Aili Jokelin

**Aili Maria Jokelin** (o.s. **Lindh**, 29. tammikuuta 1918 Juva – 2012 tai 2013) oli suomalainen teatteripukusuunnittelija.

## Elämä ja ura
Jokelin suoritti koulunsa Viipurissa ennen toista maailmansotaa. Hän työskenteli puvustajana Varkauden työväenteatterissa 1953–1955 ja vuodesta 1962 alkaen pukusuunnittelijana Riihimäen Teatterissa. Hän puvusti muun muassa näytelmät *[[Jeppe Niilonpoika]]*, *Täällä Pohjantähden alla*, *Jääkärin morsian*, *Niskavuoren Heta* ja *Mustalaisruhtinatar*. Lisäksi Jokelin opetti pukuompelua Myllykosken työväenopistossa ja hänellä oli yksityisoppilaita. Riihimäen Teatteri paloi 1976 ja sen mukana tuhoutui Jokelinin siihenastinen elämäntyö. Tulipalon jälkeen Jokelin puvusti muun muassa Henrik Ibsenin näytelmän *Hedda Gabler*.

Aili Jokelinin vanhemmat olivat maanviljelijä Albin Lindh ja Amanda Multanen. Hän avioitui näyttelijä Jaakko Jokelinin kanssa 1949. Pariskunta sai 1950-luvulla kolme lasta, joista Rauli ja Sari päätyivät teatterialalle. Rennystä tuli toimittaja.

Aili Jokelin kuoli 94-vuotiaana.

## Lähteet
*
*
*

### Viitteet
Anne-Marie Berglund

**Anne-Marie Linnea Berglund** (31. tammikuuta 1952 Espoo – 6. maaliskuuta 2020 Tukholma) oli suomalaissyntyinen ruotsalainen runoilija, prosaisti ja kuvataiteilija. Hän muutti Ruotsiin nelivuotiaana.

Berglund debytoi vuonna 1977 runokokoelmalla *Luftberusningen*. Hänen myöhempien kokoelmiensa joukossa oli *Jag vill stå träd nu* vuodelta 2000. Hän sai useita palkintoja, muun muassa Ruotsin akatemian palkinnon vuonna 1995 (novellikokoelmasta *Raserier*), Dobloug-palkinnon vuonna 2002 ja Ruotsin radion runopalkinnon 2005.

Runokokoelmien lisäksi Berglundin tuotanto käsittää novellikokoelmia ja kuunnelmia, ja hän teki myös radioreportaaseja. Berglund asui ajoittain Ranskassa, ja Pariisilla on tärkeä osa monissa hänen teksteissään. Hän hyödyntää myös omaelämäkerrallisia aineksia, joista kehittelee unenomaisia maailmoja; eroottiset intohimot vievät kertojaminää absurdeihin ja nöyryyttäviin tilanteisiin. Teoksen *Flicklekar* (1983) proosarunoja säestää kirjailijan oma kuvitus.

Kirjailijan nimikkoseura (*Anne-Marie Berglund-sällskapet*) perustettiin vuonna 2020.

## Lähteet

## Aiheesta muualla
* Anne-Marie Berglund. *Svenskt kvinnobiografiskt lexikon.*
Kvarnträsk (Siuntio)

**Kvarnträsk** on Uudellamaalla Siuntiossa Saunaniemen lähellä sijaitseva järvi. Kvarnträskin etäisyys Helsingin keskustasta on noin 38 kilometriä länsilounaaseen.

Suomessa on kahdeksan Kvarnträsk-nimistä järveä, joista viisi sijaitsee Raaseporissa, yksi Siuntiossa, kolme Espoossa ja yksi Mustasaaressa.

## Maantietoa
Kvarnträsk on 750 metriä pitkä, 450 metriä leveä, ja sen pinta-ala on 20 hehtaaria. Se sijaitsee kallioisella ylänköalueella Saunaniemen eteläpuolella. Järven ympäristö on kalliometsää ja järven kaakossa sijaitsee pronssikautinen kalmisto. Järvessä on kartan mukaan kaksi saarta, joista suurin on nimeltään Träskholmen. Se sijaitsee järven länsirannan tuntumassa. Toinen saari on luoto järven pohjoisrannan lähellä. Järven rantaviivan pituus on 2,8 kilometriä  ja se on muuten autio, mutta pohjoisrantaan on rakennettu maja, jolle tulee tie pohjoispuolella sijaitsevalta golfkentältä.

## Luontoarvoja
Kvarnträsk on karu ja kirkasvetinen järvi. Se kuuluu Kopparnäs-Störsvikin luonnonsuojelu- ja virkistysalueeseen.

## Vesistösuhteet
Kvarnträsk sijaitsee Suomenlahden rannikkoalueessa (vesistöaluetunnus 81), jonka välialueeseen 81V063 järvi kuuluu. Järven vedenpinnan korkeus on 18,2 metriä mpy (N2000).

## Lähteet
Rauli Jokelin

**Rauli Pertti Kalevi Jokelin** (s. 23. maaliskuuta 1950 Lohja) on suomalainen teatteriohjaaja, teatterinjohtaja, näytelmäkirjailija, dramaturgi ja näyttelijä.

## Ura
Jokelin opiskeli Tampereen yliopiston ohjaajalinjalla. Ammattiuransa hän aloitti 1975 Riihimäen Teatterista. Sen jälkeen hän työskenteli Kotkan kaupunginteatterissa 1977–1984 ja Lahden kaupunginteatterissa 1984–1989. Jokelin toimi Seinäjoen kaupunginteatterin johtajana 1989–1993 ja Jyväskylän kaupunginteatterin johtajana 1993–1997. Siitä alkaen hän on työskennellyt vapaana taiteilijana. Hän on ohjannut lähinnä Tampereen Komediateatterin tuotantoja.

Näytelmäkäsikirjoituksia Jokelin on kirjoittanut yli 20 yksin tai yhteistyönä Panu Raipian kanssa. Tyylilajeina ovat komedia, yhteiskunnallinen draama, lasten- ja nuortennäytelmät sekä musiikkinäytelmät.

## Yksityiselämä
Rauli Jokelinin vanhemmat olivat teatteriammattilaiset Jaakko Jokelin ja Aili Lindh. Hänen sisarensa Sari päätyi niin ikään teatterialalle. Pikkuveli Rennystä tuli toimittaja. Rauli Jokelin avioitui Tuija Marjakosken kanssa 1984. Pariskunnalle syntyi poika ja tytär - Jantso ja Liila - jotka myös ryhtyivät taiteilijoiksi.

## Näytelmiä

## Lähteet
*
*

### Viitteet
Geertruidenberg

**Geertruidenberg** on kaupunki Pohjois-Brabantin provinssissa Alankomaissa. Se sai kaupunkioikeudet vuonna 1213 ja nimettiin Nivellesin luostarin abbedissa Gertrudin mukaan. 

Geertruidenbergin kaksi ensimmäistä vuosisataa olivat sen kukoistuskautta, kunnes sota ja tulva 1400-luvun alkupuolella pysäyttivät kasvun. Nykyään se on pieni kaupunki, jossa asuu  asukasta.

Geertruidenbergin halki virtaa Dongejoki, joka laskee Ameriin. Kaupungissa toimii hiilivoimalaitos Amercentrale, joka on teholtaan 625 megawattia. Sen yksiköistä osa on suljettu, ja biomassan polttoaineosuutta hiilen sijasta lisätään.  

## Lähteet

## Aiheesta muualla
Sari Jokelin

**Sari Hannele Jokelin** (s. 10. toukokuuta 1954 Varkaus) on suomalainen näyttelijä. Hän teki ammattiuransa suurimmalta osin Seinäjoen kaupunginteatterissa. Uransa alussa Jokelin näytteli usein musikaalien tanssirooleja, uran edetessä hän tulkitsi monia teatteritaiteen vahvoja ja itsepäisiä naishahmoja, kuten Niskavuoren Hetaa.

## Ura
Jokelin aloitti uransa Kuopion kaupunginteatterin kiinnitettynä tanssijana 1971–1973 ja jatkoi kiinnitettynä näyttelijänä Kemin kaupunginteatterissa 1973–1975. Vuosina 1976–1978 Jokelin työskenteli Oulun kaupunginteatterissa vapaana taiteilijana. Vuosina 1978–1983 hän näytteli Riihimäen Teatterissa. Jokelinin pitkä kiinnitys Seinäjoen kaupunginteatterin näyttelijänä alkoi 1984 ja päättyi 2020.

Jokelinin ensimmäisiä näyttämötehtäviä oli tanssirooli Anna näytelmässä *7 kuolemansyntiä*. Hän on tulkinnut myös Ofelian, Niskavuoren Hetan, *Pesärikon* Laimin ja useita lastennäytelmien rooleja.

Jokelinilla on mittavan teatteriuransa ohella kaksi elokuvaroolia: hän näytteli pienet sivuosat elokuvissa *[[Kuningas jolla ei ollut sydäntä]]* (1982) ja *[[Talvisota (elokuva)|Talvisota]]* (1989).

## Perhetausta
Sari Jokelinin vanhemmat olivat teatteriammattilaiset Jaakko Jokelin ja Aili Lindh. Hänen veljensä Rauli päätyi niin ikään teatterialalle. Toinen veli, Renny ryhtyi toimittajaksi.

## Valikoitu rooliluettelo
*Anna (*7 kuolemansyntiä*)
*Sonja (*[[Vanja-eno]]*)
*Anita (*[[West Side Story]]*)
*Mercedes (*[[Monte Criston kreivi]]*)
*Ofelia (*[[Hamlet]]*)
*Heta Niskavuori (*Niskavuoren Heta*, 2001; *Niskavuoren nuori emäntä*, 2002)
*Katariina (*[[Kultainen vasikka (näytelmä)|Kultainen vasikka]]*, 2003)
*Laimi (*Pesärikko*, 2003)
*Anna Andrejevna (*[[Reviisori]]*, 2004)
*Barbara (*Linjat kuumina*, 2007)
*Allu (*Ei makseta, ei makseta!*, 2012)
*Åse (*[[Peer Gynt]]*, 2013)
*Charlotta (*Aleksis Kivi*, 2016)
*Louhi (*Koirien Kalevala*, 2017)
*rooli (*Saarnaaja*, 2017)
*Martta (*Kuin ensimmäistä päivää*, 2018)
*Charlotte (*Syyssonaatti*, 2020)

## Lähteet
*
*

### Viitteet
Fabiania

**Fabiania** on Helsingin yliopiston rakennus Fabianinkadulla, Yliopistonkadun ja Kirkkokadun välissä. 1800-luvulla osissa valmistunut rakennus oli alun perin farmasian laitos, ja nykyisin se on Kansalliskirjaston käytössä.

Talo rakennettiin kolmessa osassa. Ensimmäinen, Jean Wikin suunnittelema kaksikerroksinen rakennus oli tarkoitettu kemian ja anatomian laitokselle, ja se rakennettiin 1844–1846. Siihen liitettiin vuosina 1888–1890 Gustaf Nyströmin suunnittelema anatomian laitoksen lisärakennus Kirkkokadun puolelle ja vuosina 1895–1897 Nyströmin suunnittelema fysiologis-kemiallisen ja farmaseuttisen laboratorion lisärakennus Yliopistokadun (silloisen Hallituskadun) puolelle. Nyström kiinnitti erityistä huomiota rakennuksen ja erityisesti sen julkisivun yhtenäisyyteen.

Talo oli ensimmäisiä Wikin suunnittelemia töitä yliopiston arkkitehtina, ja se sisälsikin runsaasti virheitä valmistuessaan vuonna 1846. Esimerkiksi vesikatto vuosi pahoin, ja käyttöönotto tapahtui siten vasta syksyllä 1847. Virheet pantiin paljolti Wikin vähäisen rakennustyön valvonnan syyksi, ja Wik vapautettiin yliopiston arkkitehdin tehtävästä. Rakennus ei ollut myöskään piirustuksiltaan vakuuttava, ja etenkin sen fasadisommittelua kuvattiin jopa kömpelöksi.

Fysiologinen laitos muutti omaan rakennukseensa vuonna 1905 ja anatomian laitos omaan rakennukseensa vuonna 1928. Yliopiston kirjastoa suunniteltiin pitkään laajennettavan rakennukseen, mutta lopulta 1940-luvulla kirjasto muutti muualle ja suunnitelmat raukesivat. Talo oli pitkään ainoastaan farmasian laitoksen käytössä, kunnes 1990-luvulla laitos muutti Meilahteen. Siten tilat päätettiin yhdistää Kansalliskirjastoon, ja avajaiset osana Kansalliskirjastoa järjestettiin peruskorjauksen ja remontin jälkeen vuonna 1998.

## Lähteet